मुख्यमंत्री योगी आदित्यनाथ से राजधानी में मुलाकात कर विधायक महोदय ने अपनी सफाई पेश की। इसके बाद मीडिया से उन्होंने कहा कि यह उनके खिलाफ साजिश है। वह किसी भी जांच के लिए तैयार हैं। उनके ऊपर लगाए गए आरोप बेबुनियाद हैं। जबकि मुख्यमंत्री का कहना है कि मामले की जल्द से जल्द जांच कराकर दोषियों के खिलाफ कार्रवाई की जाएगी। यहां जल्द से जल्द का क्या मतलब है, समझ नहीं आ रहा। अगर यह मामला दो-चार दिन पहले का होता, और तब योगीजी तुरंत इंसाफ करने की बात कहते, तब तो उनकी न्यायप्रियता समझ में आती। लेकिन यह मामला तो पिछले साल जून का है। यानी भाजपा सरकार बनने के कुछ महीनों बाद ही भाजपा विधायक पर पीड़िता और उसके परिवार ने गैंगरेप का गंभीर आरोप लगाया था।